Skatepark Péitruss
De Skatepark Péitruss ass e Skatepark am Péitrussdall ënnert der Aler Bréck am Stater Quartier Gronn. En huet eng Fläch vun 3.400 m², vun deenen der 2.500 m² fir Skateboarding reservéiert sinn.

Et ass den zweete Skatepark an der Stad Lëtzebuerg. Zu Hollerech am fréiere Schluechthaus gëtt et schonn een, deen awer iwwerdaacht ass.

Geschicht 

2004 hu Skateboard-Enthusiasten vun der a.s.b.l. skatepark.lu fir d'éischte Kéier Vertrieder vun der Gemeng kontaktéiert, fir iwwer de potentielle Bau vun engem Skatepark am Zentrum vun der Stad Lëtzebuerg ze diskutéieren. 2008 ass d'Plaz bei der Rue Saint-Quirin fir weider Studien vum Stater "Service des Parcs" zeréckbehale ginn. Am Juli 2013 gouf de Virprojet dem Gemengerot presentéiert an en initiale Budget vun 1,445 Milliounen Euro gestëmmt. Am Juni 2015, no der offizieller Ausschreiwung, huet de Gemengerot säin entgültegen Accord fir esou eng Anlag ginn, an de Budget op zwou Milliounen Euro erhéicht.

De Skatepark ass den 22. Juli 2016 opgaangen.

Den 3. September 2016 huet sech e Mann suicidéiert, andeems e vun der Aler Bréck gesprongen ass. En ass direkt nieft dem Agank vum Skatepark opgeschloen, och net wäit vun enger Spillplaz ewech. Dat Ganzt ass vu ville Kanner a Jugendleche gesi ginn. Doropshin gouf eng provisoresch Clôture op der Bréck installéiert.

Um Spaweck 

Skateboarding
Stad Lëtzebuerg
Gronn (Stad Lëtzebuerg)
Bauwierker 2016